নবম আইপিএলের জন্য কলকাতা নাইট রাইডার্সের প্রস্তুতি শুরু হয়ে গিয়েছে। ইডেন গার্ডেন্সে বুধবার সন্ধ্যায় তিন ঘণ্টা প্র্যাক্টিস করলেন গৌতম গম্ভীররা। একই সঙ্গে চলছে সুনীল নারাইনকে নিয়ে রহস্যও। আগামী রবিবার ইডেনে আইপিএল অভিযান শুরু করছে কেকেআর। দিল্লি ডেয়ারডেভিল্‌সের বিরুদ্ধে সেই ম্যাচে খেলবেন কি ক্যারিবিয়ান স্পিনার? 
বোলিং অ্যাকশন বিতর্কে বারবার বিদ্ধ নারাইনকে কবে খেলতে দেখা যাবে, সেই ধোঁয়াশা অব্যাহত। নারাইনের কাছে ‘নাকল বল’ করার ব্যাপারে আইসিসি’র ছাড়পত্র থাকলেও অফস্পিন করার সময় তাঁর অ্যাকশন পুরোপুরি সন্দেহমুক্ত নয়। ওয়েস্ট ইন্ডিজের টি-টোয়েন্টি বিশ্বকাপের দল থেকে সরে দাঁড়িয়েছিলেন তিনি নিজেই। অ্যাকশনকে পুরোপুরি ত্রুটিমুক্ত করতে এবার কেকেআরের বাকি ক্রিকেটারদের চেয়ে অনেক আগে কলকাতায় পৌঁছে অনুশীলন শুরু করে দিয়েছিলেন নারাইন। টুর্নামেন্ট শুরুর আগে চেন্নাইয়ে গিয়ে ফের অ্যাকশন পরীক্ষা দেওয়ার কথা ছিল তাঁর। তবে পিতৃবিয়োগের খবর পেয়ে টি-টোয়েন্টি বিশ্বকাপের ফাইনালের দিন সন্ধ্যায় ওয়েস্ট ইন্ডিজ ফিরে যান তিনি।
আইপিএলে দিল্লি ডেয়ারডেভিল‌্সের বিরুদ্ধে নিজেদের প্রথম ম্যাচের তিনদিন আগেও নাইট শিবিরের কেউ নিশ্চিত নন, নারাইন কবে ফিরবেন। টিম ম্যানেজমেন্ট তাই প্রথম দু’টো ম্যাচের জন্য বিকল্প চিন্তাভাবনা শুরু করে দিয়েছে। গত আইপিএলের বেশিরভাগ ম্যাচেই ব্র্যাড হগ-কে নারাইনের পরিবর্ত হিসাবে খেলানো হয়েছিল। প্রথম একাদশে তাঁকে ধরেই এগোচ্ছে শাহরুখ খানের দল।
নারাইনের ভবিষ্যৎ? অ্যাকশন পরীক্ষা না করিয়ে তাঁকে খেলানোর ঝুঁকি নিতে চাইছে না কেকেআর। কবে যে পরীক্ষা হবে, তা-ও অজানা। রবিবার প্রথম ম্যাচে নারাইন-কে পাওয়ার সম্ভাবনা তাই ক্ষীণ।